Drie vas wat ietermagog glo wou verkwanselDie ietermagog in die verdagtes se besit betrap (Foto: Verskaf) Drie verdagtes is in Musina in Limpopo in hegtenis geneem nadat hulle in besit van ŉ ietermagog betrap is. Brig. Motlafela Mojapelo, woordvoerder van die polisie, sê die polisie in Musina het Vrydag inligting van gemeenskapslede ontvang oor ŉ verdagte motor met drie insittendes wat vanaf Alldays na Musina onderweg is op soek na ŉ potensiële koper vir ’n ietermagog. ŉ Motor wat aan die beskrywing van die verdagte motor voldoen, is daarna in die dorp se sakesentrum opgemerk waar dit geparkeer was. Polisielede het op die motor met drie insittendes toegeslaan, die voertuig deursoek en op die ietermagog afgekom. Volgens Mojapelo is die drie verdagtes, almal tussen die ouderdomme van 24 en 51 jaar oud, op die plek in hegtenis geneem vir die besit van ŉ bedreigde spesie. Die verdagtes sal na verwagting Maandag in die plaaslike landdroshof verskyn.